Yzerfontein het dapper nuwe tuiniers | Netwerk24
KYK: Vuiste klap tydens motorfietsren
Twee motorfietsjaers is vir twee jaar geskors nadat hulle verlede maand tydens ’n wedren handgemeen geraak het. Die voorval het tydens die eerste ronde van Costa Rica se nasionale kampioenskappe in Alajuela plaasgevind.
Die voormalige Suid-Afrikaanse o.20-haker Michael Willemse van die Southern Kings, sluit hom aan die einde van die huidige Pro14-seisoen by die Skotse klub Edinburgh aan.
Yzerfontein het dapper nuwe tuiniers
Deur Marelize Barnard 14 Maart 2019 15:11
Volstruise hou hulself tuinier in Yzerfontein.Foto: Elizna Schreuder/Facebook
Die volstruise van die kusdorpie Yzerfontein in die Wes-Kaap, wat bekend is daarvoor dat hulle selfs in die see gaan swem, skud deesdae eerder hul vere reg om tuiniers te wees.
En hulle leef in vrede saam met die inwoners – solank hulle jou plante mag eet en jy nie te veel lol met hulle nie.
Elizna Schreuder, ’n inwoner, het vandeesweek ’n video en foto’s geneem van twee volstruiswyfies wat met mening in ’n tuin op die dorp invaar. Schreuder skryf op die Facebook-blad “Kom woon op Yzerfontein” sy weet nou wie die gate in haar tuin maak.
Die volstruise van Yzerfontein in Augustus 2015 toe hulle langs ’n swembad uitgespan het.Foto: Argief
Melina Coetzee van die toerismekantoor op Yzerfontein sê behalwe dat die volstruise daagliks in die dorp rondloop, hulle ook daarvan hou om op die strand te gaan stap. En ja, hulle het ’n paar jaar gelede selfs in die see gaan swem.
Daar is reeds heelwat kennisgewing in en om die dorp om besoekers daaraan te herinner dat dit ’n natuurbewaringsgebied is en die omgewing hier die eerste prioriteit is.
Nou beplan hulle ook om nog ’n kennisgewing op te sit om mense te vra om stadig te ry, sodat hulle nie die volstruise en klein diertjies soos die dassies, skilpaaie en bokkies raakry nie.
In 2012 is die volstruise selfs in die see gesien waar hulle gaan lafenis soek het. Foto: Argief
Ander “tuiniers” in Yzerfontein sluit ook steenbokkies en duikers in wat veral van die rooi plakkie-blomme hou.
Maar ongelukkig is dit ook nie altyd die idilliese huisie by die see nie. Coetzee sê daar is ook rooikatte in die omgewing wat op hul beurt jag maak op al die voëls en diere wat Yzerfontein as hul eie vakansiedorp beskou.
So, die volstruise moet ook maar weet, daar is nie werklik iets soos ’n gratis middagete nie, selfs al is dit in die idilliese Yzerfontein.
Meer oor: Yzerfontein | Volstruise
Wie weet hoe ’n dier se kop werk?
Hof sê volstruis se geduld was op